જેમ દરેક સારાં કાર્ય પાછળ કોઈને ઈર્ષા થતી જ હોય છે તેમ સ્વર્ગના રાજા ઈન્દ્રને નર અને નારાયણના તપથી ઈર્ષા થવા લાગી અને એક ડર પણ આવવા લાગ્યો કે જો નર અને નારાયણ વધુ તપ કરશે તો તે સ્વર્ગલોક પચાવી પાડશે અને પોતાની રાજગાદી જતી રહેશે. તેથી ઈન્દ્રદેવે બદ્રીનાથ જઈ નર અને નારાયણનું તપ ભંગ કરવાનું નક્કી કર્યું. નર અને નારાયણ જે સ્થળે તપ કરતા હતાં ત્યાં પહોંચી જઈ ઈન્દ્રદેવે પોતાની દૈવી માયા ફેલાવી, નર અને નારાયણની ચારે તરફ આગ, વાવાઝોડું, વરસાદ જેવા અનેક દ્રશ્યો ત્યાં બનાવ્યાં પરંતુ નર અને નારાયણનું પુણ્ય એટલું વિશાળ હતું કે ઈન્દ્રની માયાથી એમને કંઈ ફરક ન પડ્યો. ઈન્દ્ર ભલે સ્વર્ગના રાજા હોય પરંતુ જ્યાં સત્ય હોય ત્યાં ઈર્ષ્યા હમેશાં નબળી પડે છે. ઈન્દ્ર નિરાશ થઈને પોતાના રાજ્ય સ્વર્ગલોકમાં પાછા ફર્યા.